CELEX: 32016Y0722(01)
Language: fi
Date: 2016-05-17 00:00:00
Title: Euroopan pankkiviranomaisen päätös, jolla vahvistetaan, että tiettyjen ulkoisten luottoluokituslaitosten ilman toimeksiantoa ja pyynnöstä antamat luottoluokitukset eivät poikkea laadullisesti toisistaan

22.7.2016   
            
            
               FI
            
            
               Euroopan unionin virallinen lehti
            
            
               C 266/4
            
         Euroopan pankkiviranomaisen päätös, jolla vahvistetaan, että tiettyjen ulkoisten luottoluokituslaitosten ilman toimeksiantoa ja pyynnöstä antamat luottoluokitukset eivät poikkea laadullisesti toisistaan
   (2016/C 266/05)
   EUROOPAN PANKKIVIRANOMAISEN HALLINTONEUVOSTO, joka
   ottaa huomioon Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1093/2010 (1) (jäljempänä ’asetus’ ja ”EPV”),
   ottaa huomioon luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (2) (jäljempänä ’CRR’) 138 artiklan,
   sekä sen, että
   
               (1)
            
            
               CRR:n 138 artiklassa säädetään, että määritettäessä omaisuuseriin ja taseen ulkopuolisiin eriin sovellettavia riskipainoja omien varojen vaatimusten laskemiseksi voidaan käyttää luottoluokituksia, jotka ulkoinen luottoluokituslaitos on antanut ilman toimeksiantoa, jos EPV on vahvistanut, että kyseisen luottoluokituslaitoksen ilman toimeksiantoa antamat luottoluokitukset eivät poikkea laadullisesti luottoluokituksista, jotka sama luottoluokituslaitos on antanut pyynnöstä. Saman artiklan nojalla EPV:n on kieltäydyttävä antamasta vahvistusta tai peruutettava se erityisesti, jos ulkoinen luottoluokituslaitos on käyttänyt ilman toimeksiantoa antamaansa luottoluokitusta painostaakseen luottoluokiteltua yhteisöä tilaamaan luottoluokituksen tai muita palveluja.
            
         
               (2)
            
            
               CRR:n 4 artiklan 1 kohdan 98 alakohdan mukaan ulkoisella luottoluokituslaitoksella tarkoitetaan Euroopan parlamentin ja neuvoston asetuksen (EY) N:o 1060/2009 (3) (jäljempänä ’CRA-asetus’) mukaisesti rekisteröityä tai sertifioitua luottoluokituslaitosta tai luottoluokituksia antavaa keskuspankkia, jotka on vapautettu CRA-asetuksen soveltamisesta. Tämän päätöksen tulisi siis kattaa kaikki kyseisten ulkoisten luottoluokituslaitosten luottoluokitukset lukuun ottamatta luottoluokituslaitoksia, jotka eivät tällä hetkellä anna luokituksia ilman toimeksiantoa. Koska ulkoisen luottoluokituslaitoksen luottoluokitukset ovat CRR:n 136 artiklan 1 kohdan nojalla sidoksissa niiden kuvauksiin, tämän päätöksen tulisi koskea kaikkien ulkoisten luottoluokituslaitosten luottoluokituksia, joista on annettu kuvaus. Päätöksen tulisi koskea myös sellaisia ulkoisia luottoluokituslaitoksia, jotka antavat luokituksia yksinomaan ilman toimeksiantoa. Näin voidaan ottaa huomioon CRR:n johdanto-osan 98 kappaleessa mainitut seikat, jotka liittyvät markkinoiden avaamiseen muille yrityksille, mutta säilyttää samalla kaikkiin ulkoisiin luottoluokituslaitoksiin sovellettavat tiukat prosessit ja vaatimukset.
            
         
               (3)
            
            
               CRA-asetuksen 4 artiklan 1 kohdan nojalla luottoluokituksia voidaan käyttää CRR:n 113 artiklan 1 kohdassa tarkoitettuun riskipainotettujen vastuuerien yhteismäärän määrittämiseen, mikäli ne täyttävät CRA-asetuksen 3 artiklan 1 kohdan a alakohdassa annetun luottoluokituksen määritelmän. Sen vuoksi tämän päätöksen tulisi koskea ainoastaan sellaisia ilman toimeksiantoa annettuja luottoluokituksia, jotka vastaavat sekä CRR:n että CRA-asetuksen mukaista luottoluokituksen määritelmää.
            
         
               (4)
            
            
               Niiden menetelmien mukaisesti, joita käytetään ulkoisten luottoluokituslaitosten luottoluokitusten muuntamisessa luottoluokiksi (4), tähän päätökseen sisältyvässä arvioinnissa olisi käytettävä sekä määrällisiä että laadullisia kriteerejä ja tekijöitä. Koska luottoluokituslaitosten on CRA-asetuksen 11 artiklan nojalla annettava tietoja luottoluokituksistaan ESMAn hoitamaan ja valvomaan keskustietokantaan, määrällisen analyysin pohjana on tarkoituksenmukaista käyttää ainoastaan keskustietokannassa olevia tietoja, sillä näin voidaan taata tietojen yhdenmukainen ja luotettava käsittely. Kun kyseessä ovat ulkoiset luottoluokituslaitokset, jotka eivät kuulu CRA-asetuksen soveltamisalaan eivätkä anna tietoja keskustietokantaan, ilman toimeksiantoa annettujen luottoluokitusten määrällisessä arvioinnissa tulisi käyttää ulkoisista lähteistä saatuja tietoja. Laadullisen analyysin tueksi käytettäviä tietoja on pyydettävä kaikilta tämän päätöksen nojalla tarkasteltavilta ulkoisilta luottoluokituslaitoksilta.
            
         
               (5)
            
            
               Määritelmät, joiden mukaisesti ulkoiset luottoluokituslaitokset ovat jaotelleet ilman toimeksiantoa antamiaan luottoluokituksia, poikkeavat toisistaan. Tämä käy ilmi tiedoista, joita ulkoiset luottoluokituslaitokset ovat toimittaneet sekä EPV:lle että ESMAn keskustietokantaan. Ulkoisten luottoluokituslaitosten käytännöissä ilmenneiden erojen vuoksi ESMA on julkaissut asiakirjan (”Q&A”) (5), jossa vastataan ilman toimeksiantoa annetun luottoluokituksen määritelmää koskeviin kysymyksiin ja esitetään ESMAn näkemyksiä määritelmästä. Yhdenmukaistamissyistä kyseistä asiakirjaa tulisi käyttää myös CRR:n 138 artiklan nojalla tehtävään arviointiin. Koska arviointi alkoi kuitenkin Q&A-asiakirjaa aiemmin ja oli yksi sen laadintaan johtaneista syistä, luottoluokituksia on tässä päätöksessä tarkoituksenmukaista arvioida tutkimalla, miten kukin ulkoinen luottoluokituslaitos on ne jaotellut ennen Q&A-asiakirjan julkaisemista (16. joulukuuta 2015). Näin voidaan tutkia ilman toimeksiantoa annettujen luottoluokitusten historiatiedot ja käyttää ainoastaan määrällisiä tietoja, joita tällaisista luokituksista on saatavilla keskustietokannassa. Näin kyetään lisäksi välttämään liian pitkä viive tämän päätöksen voimaantulossa, kun otetaan erityisesti huomioon, että Q&A-asiakirja vaikuttaa ulkoisten luottoluokituslaitosten toimintalinjoihin sekä siihen, miten ne jaottelevat ilman toimeksiantoa antamansa luottoluokitukset ja miten luottolaitokset käyttävät tällaisia luottoluokituksia sääntelytarkoituksiin. ESMA päivittää Q&A-asiakirjan tietoja sitä mukaa kun ulkoiset luottoluokituslaitokset ottavat käyttöön ilman toimeksiantoa annetun luottoluokituksen määritelmän, jota asiakirjassa täsmennetään. Päivitysten perusteella EPV arvioi, onko tämän päätöksen osalta ryhdyttävä lisätoimiin.
            
         
               (6)
            
            
               Mikäli yksityiskohtaisia tietoja on riittävästi saatavilla, tulisi määrällisen arvion yhteydessä suorittaa kutakin ulkoista luottoluokituslaitosta koskevia valikoituja analyyseja seuraavasti: ”ennakkoarvio jakaumasta”, jonka tarkoituksena on selvittää, miten pyynnöstä ja ilman toimeksiantoa annetut luokitukset jakautuvat keskenään; ”ennakkoarvio kehityksestä”, jonka tarkoituksena on selvittää, millainen aikakehitys on sellaisilla pyynnöstä (ilman toimeksiantoa) annetuilla luokituksilla, jotka annettiin aiemmin ilman toimeksiantoa (pyynnöstä), ja ”jälkitarkastelu”, jonka tarkoituksena on analysoida pyynnöstä ja ilman toimeksiantoa annettujen luokitusten mahdollisia tarkkuuseroja. Määrällisen analyysin luonteesta riippuen luottoluokituksille on ehkä hyvä määrittää yhtenäisiä alaryhmiä, jotta pyynnöstä tai ilman toimeksiantoa annettujen luottoluokitusten ominaispiirteitä ja toimintaa voitaisiin vertailla siten, ettei päätelmiä tehdä ulkoisten tekijöiden perusteella. Siinäkin tapauksessa, että tietojen vähäisyyden vuoksi voitaisiin suorittaa ainoastaan valikoituja määrällisiä analyyseja tai määrällisiä analyyseja ei voitaisi suorittaa lainkaan, on arvioinnissa tarkoituksenmukaista nojautua laadullisiin kriteereihin. Näissä tapauksissa ilman toimeksiantoa annettujen luokitusten laatua koskevien lisäongelmien odotetaan nimittäin lievenevän CRR:n 136 artiklan 1 kohdassa vaaditun kuvauksen tekemisen aikana, koska kuvauksen tarkoituksena on ilmentää luokitusten mahdollisia laatuongelmia.
            
         
               (7)
            
            
               Jotta laadullinen analyysi antaisi käsityksen siitä, laatiiko ulkoinen luottoluokituslaitos ilman toimeksiantoa luokituksia, jotka vastaavat laadultaan sen pyynnöstä antamia luokituksia, on hyvä tarkastella seuraavia kriteerejä ja tekijöitä: erot periaatteissa, joiden mukaisesti pyynnöstä ja ilman toimeksiantoa annettavia luokituksia tehdään ja tarkistetaan; erot pyynnöstä ja ilman toimeksiantoa annettujen luokitusten luokitusmenetelmissä; ilman toimeksiantoa annettaviin luokituksiin tarvittavien tietojen saatavuus, kuten luokituksen antamisen aikana ilmenneet yleisimmät tiedonsaantirajoitukset, sekä toimet, joihin ulkoinen luottoluokituslaitos on ryhtynyt tietojen heikon saatavuuden tapauksessa. Lisäksi tulisi selvittää, käyttääkö ulkoinen luottoluokituslaitos toimenpiteitä, joilla estetään se, että ilman toimeksiantoa annettuja luottoluokituksia käytetään luottoluokitellun yhteisön painostamiseksi tilaamaan luottoluokituksen tai muita palveluja.
            
         
               (8)
            
            
               CRR:n 138 artiklan ensimmäisen kohdan mukaan luottolaitoksia ei pitäisi estää käyttämästä ulkoisen luottoluokituslaitoksen ilman toimeksiantoa antamia luottoluokituksia pääoman laskentaan, jollei EPV ole havainnut näyttöä siitä, että kyseisen luottoluokituslaitoksen pyynnöstä ja ilman toimeksiantoa antamat luottoluokitukset poikkeavat laadullisesti toisistaan tai että kyseinen luottoluokituslaitos on käyttänyt ilman toimeksiantoa antamaansa luottoluokitusta painostaakseen luottoluokiteltua yhteisöä tilaamaan luottoluokituksen tai muita palveluja. Ilman toimeksiantoa annettujen luottoluokitusten osuvuuden jatkuvan seurannan perusteella tulisi antaa uusia päätöksiä, mikäli se on tarpeen.
            
         
               (9)
            
            
               Käyttäessään edellä kuvattuja menetelmiä EPV ei ole havainnut näyttöä siitä, että nyt tarkasteltavien ulkoisten luottoluokituslaitosten pyynnöstä ja ilman toimeksiantoa antamat luokitukset poikkeaisivat laadullisesti toisistaan tai että luottoluokiteltuja yhteisöjä olisi painostettu tilaamaan luottoluokitus tai muita palveluja. On siis perusteltua vahvistaa, että näiden ulkoisten luottoluokituslaitosten ilman toimeksiantoa antamat luottoluokitukset eivät poikkea laadullisesti luottoluokituksista, joita ne ovat antaneet pyynnöstä.
            
         
               (10)
            
            
               Kyseiset ulkoiset luottoluokituslaitokset ovat saaneet tiedon EPV:n aikomuksesta antaa tämä päätös ja tilaisuuden esittää siitä näkemyksensä,
            
         ON PÄÄTTÄNYT SEURAAVAA:
   1 artikla
   Sovellettaessa asetuksen (EU) N:o 575/2013 138 artiklaa EPV vahvistaa, että liitteessä mainittujen ulkoisten luottoluokituslaitosten ilman toimeksiantoa antamat luottoluokitukset eivät poikkea laadullisesti luottoluokituksista, joita kyseiset luottoluokituslaitokset ovat antaneet pyynnöstä.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Lontoossa 17 päivänä toukokuuta 2016.
      
         Andrea ENRIA
         
            Puheenjohtaja
         
         
            Hallintoneuvoston puolesta
         
      
   
   
      (1)  EUVL L 331, 15.12.2010, s. 12.
   
      (2)  EUVL L 176, 27.6.2013, s. 1.
   
      (3)  Euroopan parlamentin ja neuvoston asetus (EY) N:o 1060/2009, annettu 16 päivänä syyskuuta 2009, luottoluokituslaitoksista (EUVL L 302, 17.11.2009, s. 1).
   
      (4)  Lopullinen luonnos CRR:n 136 artiklan mukaisten ulkoisten luottoluokituslaitosten luottoluokitusten kuvausten laadintaa koskevista teknisistä täytäntöönpanostandardeista on luettavissa osoitteessa http://www.eba.europa.eu/regulation-and-policy/external-credit-assessment-institutions-ecai/draft-implementing-technical-standards-on-the-mapping-of-ecais-credit-assessments
   
      (5)  https://www.esma.europa.eu/file/13634/download?token=05de9eN_
   
      LIITE
      EPV:n (EU) N:o 575/2013 138 artiklan nojalla vahvistamat ulkoiset luottoluokituslaitokset, joiden ilman toimeksiantoa antamat luottoluokitukset eivät poikkea laadullisesti luottoluokituksista, joita ne ovat antaneet pyynnöstä
      ARC Ratings SA.
      Axesor SA
      Banque de France
      BCRA – Credit Rating Agency AD
      Capital Intelligence Ltd
      Cerved Rating Agency SpA.
      CRIF SpA.
      DBRS Ratings Limited
      Euler Hermes Rating GmbH
      European Rating Agency, a.s.
      EuroRating Sp. z o.o.
      FERI EuroRating Services AG
      Fitch Ratings
      GBB-Rating Gesellschaft fuer Bonitaets-beurteilung GmbH
      ICAP Group SA
      Japan Credit Rating Agency Ltd
      Kroll Bond Rating Agency
      Moody’s Investors Service
      Scope Ratings AG
      Spread Research
      Standard & Poor’s Ratings Services
      The Economist Intelligence Unit Ltd